Bejaarde man langs vrou vermoorArgieffoto Foto: enca.com Ao. Thomas De Bruyn, woordvoerder van die polisie, het gesê die voorval het omstreeks 03:00 by ŉ huis in Sophiatown gebeur. Die egpaar woon in ŉ kothuis agter in hul dogter se erf. “Een van die vensters was glo op ŉ skrefie oop en die verdagtes het vermoedelik daardeur by die huis ingekom,” het hy gesê. Die 71-jarige man is twee keer met ŉ skerp voorwerp, vermoedelik ‘n mes, gesteek en gewurg. Sy 73-jarige vrou is ook gewurg. Die verdagtes het daarna met ŉ televisie, DVD-speler en juwele op die vlug geslaan. Die man is op die toneel dood. “Ons kan nie nou met sekerheid sê of hy aan die steekwonde beswyk het of verwurg is nie, maar ŉ nadoodse ondersoek sal die oorsaak bepaal,” het De Bruyn gesê. Die vrou is na ŉ hospitaal gehaas. Dit is nie duidelik hoe ernstig haar beserings is nie. De Bruyn kon nie die slagoffers se name bekendmaak totdat al hul familie in kennis gestel is nie. Niemand is nog in hegtenis geneem nie.